CELEX: 32019R0906
Language: el
Date: 2019-03-13 00:00:00
Title: Κατ' εξουσιοδότηση κανονισμός (ΕΕ) 2019/906 της Επιτροπής, της 13ης Μαρτίου 2019, για την τροποποίηση του κατ' εξουσιοδότηση κανονισμού (ΕΕ) 2018/2035 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2019-2021

4.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 145/4
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/906 ΤΗΣ ΕΠΙΤΡΟΠΗΣ
         της 13ης Μαρτίου 2019
         για την τροποποίηση του κατ' εξουσιοδότηση κανονισμού (ΕΕ) 2018/2035 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2019-2021
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών, το οποίο προσδιορίζει τις λεπτομέρειες εφαρμογής της υποχρέωσης εκφόρτωσης στη Βόρεια Θάλασσα, και για την κατάργηση των κανονισμών του Συμβουλίου (ΕΚ) αριθ. 676/2007 και (ΕΚ) αριθ. 1342/2008 (1), και ιδίως το άρθρο 11,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) αποσκοπεί στην προοδευτική κατάργηση των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Το άρθρο 9 του κανονισμού (ΕΕ) αριθ. 1380/2013 προβλέπει την έγκριση πολυετών σχεδίων τα οποία περιλαμβάνουν μέτρα διατήρησης για τους τύπους αλιείας που εκμεταλλεύονται ορισμένα αποθέματα σε μια συγκεκριμένη γεωγραφική περιοχή.
                  
               
                     (3)
                  
                  
                     Τα εν λόγω πολυετή σχέδια καθορίζουν τις λεπτομέρειες εφαρμογής της υποχρέωσης εκφόρτωσης και ενδέχεται να εξουσιοδοτούν την Επιτροπή να προσδιορίσει περαιτέρω τις εν λόγω λεπτομέρειες βάσει κοινών συστάσεων που καταρτίζουν τα κράτη μέλη.
                  
               
                     (4)
                  
                  
                     Στις 4 Ιουλίου 2018 το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ) 2018/973 για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών. Το άρθρο 11 του εν λόγω κανονισμού αναθέτει στην Επιτροπή την εξουσία να εκδίδει κατ' εξουσιοδότηση πράξεις για τον προσδιορισμό των λεπτομερειών της υποχρέωσης εκφόρτωσης με βάση κοινές συστάσεις που καταρτίζουν τα κράτη μέλη.
                  
               
                     (5)
                  
                  
                     Το Βέλγιο, η Δανία, η Γαλλία, η Γερμανία, οι Κάτω Χώρες, η Σουηδία και το Ηνωμένο Βασίλειο έχουν άμεσο συμφέρον διαχείρισης της αλιείας στη Βόρεια Θάλασσα. Έπειτα από διαβούλευση με το Γνωμοδοτικό Συμβούλιο της Βόρειας Θάλασσας και το Γνωμοδοτικό Συμβούλιο Πελαγικών Ειδών, το Βέλγιο, η Δανία, η Γαλλία, η Γερμανία, οι Κάτω Χώρες, η Σουηδία και το Ηνωμένο Βασίλειο υπέβαλαν στις 30 Μαΐου 2018 κοινή σύσταση στην Επιτροπή, η οποία περιλαμβάνει λεπτομέρειες σχετικά με την εφαρμογή της υποχρέωσης εκφόρτωσης για την αλιεία βενθοπελαγικών ειδών στη Βόρεια Θάλασσα. Η κοινή σύσταση τροποποιήθηκε στις 30 Αυγούστου 2018.
                  
               
                     (6)
                  
                  
                     Με βάση αυτή την κοινή σύσταση, στον κατ' εξουσιοδότηση κανονισμό (ΕΕ) 2018/2035 της Επιτροπής (3) θεσπίστηκε σχέδιο απορρίψεων που εφαρμόζεται σε αυτούς τους τύπους αλιείας για τα έτη 2019-2021.
                  
               
                     (7)
                  
                  
                     Το Βέλγιο, η Δανία, η Γαλλία, η Γερμανία, οι Κάτω Χώρες, η Σουηδία και το Ηνωμένο Βασίλειο υπέβαλαν πρόσθετες κοινές συστάσεις στις 6 Νοεμβρίου 2018 και στις 19 Δεκεμβρίου 2018 για τη διόρθωση της προηγούμενης κοινής σύστασης της 30ής Μαΐου 2018, όπως τροποποιήθηκε στις 30 Αυγούστου 2018.
                  
               
                     (8)
                  
                  
                     Σύμφωνα με το άρθρο 18 παράγραφος 2 του κανονισμού (ΕΕ) αριθ. 1380/2013, η Επιτροπή διευκολύνει τη συνεργασία μεταξύ των κρατών μελών διασφαλίζοντας επίσης, εφόσον απαιτείται, την επιστημονική συμβολή των αρμόδιων επιστημονικών φορέων. Πριν από την έγκριση του κατ' εξουσιοδότηση κανονισμού (ΕΕ) 2018/2035, οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ). Οι νέες κοινές συστάσεις περιέχουν διορθώσεις τεχνικού χαρακτήρα για τις οποίες ισχύουν οι ίδιες επιστημονικές πληροφορίες. Ο πρόσθετος τύπος αλιευτικού εργαλείου, ο οποίος περιλαμβάνεται σε κοινή σύσταση, υπάγεται στην ίδια κατηγορία τρατών. Οι δίδυμες τράτες με πόρτες (ΟΤΤ) που περιλαμβάνονται στη νέα κοινή σύσταση, δεδομένου ότι είναι ένας τύπος τράτας βυθού, έχουν τον ίδιο αντίκτυπο με τις άλλες τράτες βυθού. Ως εκ τούτου, ισχύουν οι ίδιες επιστημονικές γνωμοδοτήσεις. Όσον αφορά τη διόρθωση της διατύπωσης των εξαιρέσεων de minimis, με την τρέχουσα διατύπωση ορίζεται ότι τα ποσοστά de minimis θα πρέπει να υπολογίζονται βάσει των συνολικών ετήσιων αλιευμάτων ειδών που υπόκεινται στην υποχρέωση εκφόρτωσης κάτω του ελάχιστου μεγέθους αναφοράς. Εντούτοις, τα ποσοστά de minimis θα πρέπει να υπολογίζονται βάσει των συνολικών ετήσιων αλιευμάτων νταουκιού Ατλαντικού και γάδου.
                  
               
                     (9)
                  
                  
                     Το άρθρο 16 παράγραφος 4 του κανονισμού (ΕΕ) 2018/973 ορίζει ότι, πριν από την έκδοση κατ' εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου. Τα μέτρα που προβλέπονται στις νέες κοινές συστάσεις είναι σύμφωνα με τη γνώμη της ομάδας εμπειρογνωμόνων στον τομέα της αλιείας, η οποία απαρτίζεται από εκπροσώπους 28 κρατών μελών, της Επιτροπής, καθώς και του Ευρωπαϊκού Κοινοβουλίου ως παρατηρητή.
                  
               
                     (10)
                  
                  
                     Στην κοινή σύσταση της 6ης Νοεμβρίου 2018 προτείνεται να συμπεριληφθεί το αλιευτικό εργαλείο OTT στους καταλόγους κωδικών αλιευτικών εργαλείων για τις τράτες σε ορισμένους τύπους αλιείας. Η τεχνική διόρθωση διευκρινίζει ότι ορισμένες εξαιρέσεις για σκάφη που χρησιμοποιούν τράτες εφαρμόζονται και για τις δίδυμες τράτες βυθού (δύο τράτες αρματωμένες μεταξύ τους, οι οποίες σύρονται από ένα σκάφος). Δεδομένου ότι το κείμενο της κοινής σύστασης που ελήφθη στις 30 Μαΐου 2018 ανέφερε ήδη τις «τράτες», γεγονός που σημαίνει ότι καλύπτονται όλες οι τράτες, συμπεριλαμβανομένων των δίδυμων τρατών, είναι απαραίτητο να προστεθεί ο αντίστοιχος κωδικός αλιευτικού εργαλείου.
                  
               
                     (11)
                  
                  
                     Στην κοινή σύσταση της 19ης Δεκεμβρίου 2018 προτείνεται η διόρθωση σφάλματος όσον αφορά ορισμένους συντελεστές υπολογισμού των εξαιρέσεων de minimis για:
                     
                                 α)
                              
                              
                                 το νταούκι Ατλαντικού και τον γάδο κάτω από το ελάχιστο μέγεθος αναφοράς διατήρησης που αλιεύονται με τράτες βυθού στη διαίρεση ICES 4c·
                              
                           
                                 β)
                              
                              
                                 το νταούκι Ατλαντικού και τον γάδο κάτω από το ελάχιστο μέγεθος αναφοράς διατήρησης που αλιεύονται με τράτες βυθού στις διαιρέσεις ICES 4a και 4b.
                              
                           
               
                     (12)
                  
                  
                     Ο κατ' εξουσιοδότηση κανονισμός (ΕΕ) 2018/2035 θα πρέπει να τροποποιηθεί αναλόγως.
                  
               
                     (13)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Λαμβάνοντας υπόψη ότι το σχέδιο απορρίψεων που θεσπίστηκε με τον κατ' εξουσιοδότηση κανονισμό (ΕΕ) 2018/2035 τέθηκε σε ισχύ την 1η Ιανουαρίου 2019, ο παρών κανονισμός θα πρέπει να εφαρμοστεί αναδρομικά από 1ης Ιανουαρίου 2019,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ' εξουσιοδότηση κανονισμός (ΕΕ) 2018/2035 τροποποιείται ως εξής:
            
                        1.
                     
                     
                        στο άρθρο 3 παράγραφος 1 στοιχείο β), η εισαγωγική φράση αντικαθίσταται από το ακόλουθο κείμενο:
                        «τα αλιεύματα που αλιεύθηκαν με τράτες βυθού (OTB, OTT, TBN) εξοπλισμένες με:»·
                     
                  
                        2.
                     
                     
                        στο άρθρο 6 παράγραφος 1, το στοιχείο γ) αντικαθίσταται από το ακόλουθο κείμενο:
                        
                                    «γ)
                                 
                                 
                                    ευρωπαϊκή χωματίδα που αλιεύεται με τράτες βυθού (OTB, OTT, PTB) μεγέθους ματιών τουλάχιστον 120 mm κατά την αλιεία με στόχο πλατύψαρα ή στρογγυλόψαρα τους χειμερινούς μήνες (από την 1η Νοεμβρίου έως τις 30 Απριλίου).»·
                                 
                              
                  
                        3.
                     
                     
                        το άρθρο 9 τροποποιείται ως εξής:
                        
                                    α)
                                 
                                 
                                    στο στοιχείο γ), η εισαγωγική πρόταση αντικαθίσταται από το ακόλουθο κείμενο:
                                    «στην αλιεία καραβίδας από σκάφη που χρησιμοποιούν τράτες βυθού (OTB, OTT, TBN) με μέγεθος ματιών ίσο ή μεγαλύτερο από 70 mm, εξοπλισμένες με εσχάρα διαλογής ειδών με ανώτατο διάστημα μήκους 35 mm μεταξύ των ράβδων στα ενωσιακά ύδατα της διαίρεσης ICES 3a:»·
                                 
                              
                                    β)
                                 
                                 
                                    στο στοιχείο δ), η εισαγωγική πρόταση αντικαθίσταται από το ακόλουθο κείμενο:
                                    «στην αλιεία γαρίδας της Αρκτικής από σκάφη που χρησιμοποιούν τράτες βυθού (OTB, OTT) με μέγεθος ματιών ίσο με ή μεγαλύτερο από 35 mm, εξοπλισμένες με εσχάρα διαλογής ειδών με ανώτατο διάστημα μήκους 19 mm μεταξύ των ράβδων, με ανεμπόδιστο στόμιο εξόδου ιχθύων, στα ενωσιακά ύδατα της διαίρεσης ICES 3a:»·
                                 
                              
                                    γ)
                                 
                                 
                                    το στοιχείο ε) αντικαθίσταται από το ακόλουθο κείμενο:
                                    
                                                «ε)
                                             
                                             
                                                στη μεικτή αλιεία βενθοπελαγικών ειδών από σκάφη που χρησιμοποιούν τράτες βυθού ή γρίπους (OTB, OTT, SDN, SSC) μεγέθους ματιών 70-99 mm (TR2) στα ενωσιακά ύδατα της διαίρεσης ICES 4c:
                                                συνδυασμένη ποσότητα νταουκιού Ατλαντικού και γάδου κάτω των ελάχιστων μεγεθών αναφοράς διατήρησης, η οποία δεν υπερβαίνει το 6 % το 2019 και το 5 % το 2020 και το 2021 των συνολικών ετήσιων αλιευμάτων νταουκιού Ατλαντικού και γάδου· η μέγιστη ποσότητα γάδου που μπορεί να απορρίπτεται περιορίζεται στο 2 % των εν λόγω συνολικών ετήσιων αλιευμάτων·»·
                                             
                                          
                              
                                    δ)
                                 
                                 
                                    το στοιχείο στ) αντικαθίσταται από το ακόλουθο κείμενο:
                                    
                                                «στ)
                                             
                                             
                                                στη μεικτή αλιεία βενθοπελαγικών ειδών από σκάφη που χρησιμοποιούν τράτες βυθού ή γρίπους (OTB, OTT, SDN, SSC) μεγέθους ματιών 70-99 mm (TR2) στα ενωσιακά ύδατα των διαιρέσεων ICES 4a και 4b:
                                                συνδυασμένη ποσότητα νταουκιού Ατλαντικού και γάδου κάτω των ελάχιστων μεγεθών αναφοράς διατήρησης, η οποία δεν υπερβαίνει το 6 % το 2019 των συνολικών ετήσιων αλιευμάτων νταουκιού Ατλαντικού και γάδου· η μέγιστη ποσότητα γάδου που μπορεί να απορρίπτεται περιορίζεται στο 2 % των εν λόγω συνολικών ετήσιων αλιευμάτων·»·
                                             
                                          
                              
                                    ε)
                                 
                                 
                                    στο στοιχείο ζ), η εισαγωγική πρόταση αντικαθίσταται από το ακόλουθο κείμενο:
                                    «στην αλιεία με σκάφη που χρησιμοποιούν τράτες βυθού (OTB, OTT, TBN, PTB) με μέγεθος ματιών 90-119 mm, οι οποίες είναι εξοπλισμένες με φύλλο Seltra, ή τράτες βυθού (OTB, OTT, TBN, PTB) με μέγεθος ματιών ίσο με ή μεγαλύτερο από 120 mm στα ενωσιακά ύδατα της διαίρεσης ICES 3a:».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 179 της 16.7.2018, σ. 1.
         
            (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (3)  Κατ' εξουσιοδότηση κανονισμός (ΕΕ) 2018/2035 της Επιτροπής, της 18ης Οκτωβρίου 2018, για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2019-2021 (ΕΕ L 327 της 21.12.2018, σ. 17).